Document ID: 32008R0125

NEUVOSTON ASETUS (EY) N:o 125/2008,
annettu 12 päivänä helmikuuta 2008,
yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi annetun asetuksen (EY) N:o 3286/94 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 133 artiklan,
ottaa huomioon komission ehdotuksen,
sekä katsoo seuraavaa:
(1)
Neuvoston asetuksella (EY) N:o 3286/94 (1) on luotu menettely, jonka avulla jokainen yhteisön yritys voi pyytää komissiota tutkimaan kolmansien maiden asettamia tai ylläpitämiä kaupan esteitä, jotka vaikuttavat kyseisen kolmannen maan markkinoihin ja aiheuttavat kielteisiä kauppaa koskevia vaikutuksia yhteisön yritykselle.
(2)
Yhteisön yrityksen tekemä valitus voidaan asetuksen (EY) N:o 3286/94 4 artiklan 1 kohdan nojalla ottaa kuitenkin vastaan vain, jos syyksi ilmoitettu kaupan este kuuluu monenvälisessä kauppasopimuksessa olevien kansainvälisen kaupan sääntöjen soveltamisalaan. Tämä tarkoittaa, että valitukset, jotka koskevat väitettyä kahdenvälisen sopimuksen rikkomista, voidaan ottaa käsiteltäväksi vain siinä tapauksessa, että ne koskevat myös monenvälisten sääntöjen rikkomista.
(3)
Asetuksen (EY) N:o 3286/94 antamisen jälkeen yhteisö on tehnyt useita kahdenvälisiä sopimuksia, joihin sisältyy yhteisön ja kolmansien maiden väliseen kauppaan sovellettavia aineellisia sääntöjä, jotka menevät merkittävästi Maailman kauppajärjestön (WTO) sääntöjä pidemmälle. Lisäksi näihin sopimuksiin sisältyy tehokkaita ja sitovia riitojenratkaisumenettelyjä edellä tarkoitettuihin ”WTO plus” -velvoitteisiin liittyvien riitojen ratkaisemiseksi.
(4)
Yhteisön yrityksillä oleva mahdollisuus turvautua kahdenvälisiin sopimuksiin tehdäkseen valituksen asetuksen (EY) N:o 3286/94 nojalla helpottaisi näiden sopimusten mukaisten velvoitteiden noudattamisen valvontaa ja kaupan esteiden poistamista sekä parantaisi siten viejien pääsyä markkinoille ja edistäisi kasvua ja työpaikkojen syntyä yhteisössä.
(5)
Näiden kehityspiirteiden perusteella ja yhteisön yrityksille koituvien hallinnollisten rasitteiden pienentämiseksi tällaisten yritysten oikeutta tehdä valitus kaupan esteistä olisi laajennettava käsittämään myös sellaiset väitetyt kaupan esteet, joiden osalta oikeus ryhtyä toimiin perustuu pelkästään kahdenvälisissä kauppasopimuksissa vahvistettuihin kansainvälisiin kaupan sääntöihin.
(6)
Asetus (EY) N:o 3286/94 olisi sen vuoksi muutettava tämän mukaisesti,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 3286/94 4 artiklan 1 kohta seuraavasti:
”1. Yhteisön yritys tai yhteisö, siitä riippumatta, onko se oikeushenkilö, joka toimii yhteisön yhden tai useamman yrityksen puolesta ja joka katsoo, että nämä yritykset ovat kärsineet kaupan esteiden aiheuttamista, kolmannen maan markkinoille vaikuttavista epäsuotuisista kaupallisista vaikutuksista, voi tehdä asiasta kirjallisen valituksen.”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä helmikuuta 2008.

Labels: 13
3
15
11